DILONGO 68
Elizabeti Wubuta Mwana
Tona vana ba bwe tunga luphangu lu Yelusalemi, va vyoka 400 di mimvu. Mu ndeko divula di Yelusalemi mube kalanga Zakalia nganga Nzambi ayi nkazi’andi Elizabeti. Bawu bakwela mu thama, vayi basa buta ko ni mwana wumweka. Angi kilumbu kinkaka mu thangu Zakalia kaba vika bimfimbu voti malasi mamfimbu ku tempelo, mbasi yi Yave yimmonikina. Zakalia wumona beni boma, vayi mbasi beni yiba dizina di Ngabi wunkamba: ‘Bika kumona boma. Kibila Yave ma kuthuma mwingi yi kuzabikisa zitsangu zimboti. Nkazi’aku wunkwiza buta mwana wu dibakala, ayi dizina dyandi dyala ba Yoane. Nandi Yave kama sola ayi kaveni kiyeku ki nkinza.’ Zakalia wuyuvula: ‘Bwidi yilenda kikinina mambu amomo? Kibila nkazi’ami ayi minu veka tuma nunina ngolo mwingi kubwe buta mwana.’ Ngabi wunkamba: ‘Nzambi nandi ma kumfila mwingi yikukamba tsangu ayiyi. Angi bo wunkhambu tela mana, ngye wunkwiza ba mutu wunkhambu tubanga ti mwana beni kala butuka.’
Zakalia wukala beni kisina ku khati tempelo yinlongo. Vana kabasika, batu baba ku nganda baba tomba kuzaba kibila kakadila kisina. Vayi nandi kasa bula ko ni mbembo, angi mu myoko to kaba vangilanga bidimbu. Diawu batu beni bavisila ti nandi tsangu yi Nzambi katambula ku khati kaba.
Bosi, Elizabeti wuyiza ba bwemba ayi wubuta mwana wu dibakala, dedi bo mbasi katubila. Bakundi ayi basi dikanda bayangalala ayi bayiza mona mwana beni. Elizabeti wuba kamba: ‘Dizina dyandi Yoane.’ Vayi bawu batuba: ‘Va dikanda dyaku vasi mutu bantedilanga Yoane. Mboti wuntedila Zakalia, dizina di tat’andi.’ Angi Zakalia wusonika mu mwa dibaya: ‘Dizina dyandi Yoane.’ Mu thangu beni, Zakalia wutona bwe koluka! Zitsangu zitedi mwana beni zityamuka mu tsi yoso yi Yuda, ayi baba kuyikuvula: ‘Mwana awowo, wala ba nani kuntwala?’
Yave wuyadila phevi’andi yinlongo kwidi Zakalia. Bosi Zakalia wutona kubikula: ‘Bika Yave kazituswa, Nandiwukanikisa kwidi Abalami ti wala fila Mesiya mwingi ka tukula. Yoane wunkwiza ba mbikudi, ayi wunkwiza kubika ndizulu yi Mesiya.’
Ngye zebi! Ntindu mangitukulu beni mawu mamonikina mvandi Malia wuba dikanda dimweka na Elizabeti. Mu dilongi dinlanda tunkwiza bwela kuzaba mawu.
‘Kwidi batu malendi baka bu kuvangimina ko vayi kwidi Nzambi mamo malenda vangama.’—Matai 19:26
kmb_Latn kon_Latn kon_Latn kon_Latn kon_Latn kon_Latn kon_Latn lua_Latn